SET พรุ่งนี้ Sideway ระหว่างรอความชัดเจนกรีซ
บล.ธนชาต คาด SET พรุ่งนี้จะแกว่งไซต์เวย์ ก่อนที่จะปิดทำการต่อเนื่องไปอีก 3 วัน และตลาดยังต้องรอความชัดเจนเกี่ยวกับเรื่องของกรีซก่อนด้วย พร้อมให้กรอบการแกว่งไว้ที่ 1,480-1,500 จุด
28 พ.ค. 2558

นายอดิศักดิ์ ผู้พิพัฒน์หิรัญกุล นักกลยุทธ์การลงทุน บล.ธนชาต เปิดเผยถึงตลาดหุ้นไทยวันนี้ (28 พ.ค.) ปรับตัวลง และวอลุ่มเทรดบางอย่างชัดเจนมาก ชี้ให้เห็นว่าผู้เล่นยังไม่มั่นใจการลงทุน เนื่องจากเศรษฐกิจในประเทศ และผลประกอบการงวดไตรมาส 1/58 ของบริษัทจดทะเบียนเติบโตช้ากว่าที่คิดไว้
แต่ยังมีความคาดหวังจากการเมืองในการเบิกจ่ายงบประมาณของรัฐฯ ซึ่งตรงนี้ตลาดยังไม่ได้ให้น้ำหนัก ส่วนนอกประเทศก็จับตาเรื่องของกรีซ และจีนมีความเข้มงวดในการปล่อยมาร์จิน ทำให้ตลาดจีนปรับตัวลงแรง และตลาดบ้านเราก็ได้รับ impact ไปด้วย
“ตอนนี้เป็นเรื่องของ mood ตลาดที่ยังไม่ดี Sentiment ที่ยังอ่อนแออยู่ นักลงทุนที่ลดพอร์ตไปก่อนหน้านี้ยังไม่รู้ว่าจะซื้อเพิ่มหรือเปล่า ซึ่งต้องเล่นกับความผันผวนอยู่ แต่มองดัชนีที่ระดับ 1,480 จุด เทียบ P/BV ถือว่าไม่สูง” นายอดิศักดิ์กล่าว
ด้านตลาดหุ้นอื่นในภูมิภาคเอเชียวันนี้ส่วนใหญ่อยู่ในแดนลบ โดยตลาดในกลุ่ม TIPs ไม่ดีมาสักพักหนึ่งแล้ว สำหรับแนวโน้มการลงทุนในวันพรุ่งนี้ (29 พ.ค.) คาดว่าตลาดจะแกว่งไซต์เวย์ ก่อนที่จะปิดทำการต่อเนื่องไปอีก 3 วัน และตลาดยังต้องรอความชัดเจนเกี่ยวกับเรื่องของกรีซก่อนด้วย พร้อมให้กรอบการแกว่งไว้ที่ 1,480-1,500 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 350.00 บาท ลดลง 5.00 บาท
TASCO ปิดที่ 18.00 บาท เพิ่มขึ้น 0.70 บาท
KBANK ปิดที่ 196.00 บาท ลดลง 1.50 บาท
TRUE ปิดที่ 11.30 บาท ลดลง 0.20 บาท
CPALL ปิดที่ 45.75 บาท ไม่เปลี่ยนแปลง
 
ที่มา: สำนักข่าวอินโฟเควสท์